Dôvodová správa

Všeobecná časť

	Právny poriadok Slovenskej republiky ako zmluvného štátu  Dohovoru o právnom postavení utečencov prijatého v Ženeve v roku 1951  (ďalej len „Dohovor“)  a Protokolu týkajúceho sa právneho postavenia utečencov prijatého v New Yorku v roku 1967 (ďalej len „Protokol“), upravuje problematiku azylu v zákone č. 480/2002 Z.z. o azyle a o zmene a doplnení niektorých zákonov od 1.1.2003. Keďže do uvedeného zákona je potrebné ďalej transponovať acquis communautaire v oblasti azylu, je cieľom novely zabezpečiť harmonizáciu právnej úpravy Slovenskej republiky so Smernicou Rady  2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov, dopracovať predpoklady na implementáciu Dublinského nariadenia (Dublin II – Nariadenie Rady EÚ           č. 343/2003/ES z 18. februára 2003 ustanovujúce kritéria a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov) a tiež upraviť niektoré ustanovenia zákona o azyle vzhľadom na poznatky a skúsenosti získané z aplikačnej praxe.
	
V nasledujúcich rokoch bude musieť Slovenská republika pristúpiť k ďalšej novelizácii zákona o azyle, resp. k príprave nového zákona o azyle, a v prípade potreby aj k novelizácii ďalších právnych predpisov. Už v budúcom roku bude potrebné pripraviť návrh ďalšej novely zákona o azyle, najmä s ohľadom na povinnosť transpozície Smernice Rady EÚ 2003/9/ES z 27.januára 2003, ktorou sa ustanovujú minimálne štandardy pre prijímanie žiadateľov o azyl, a to najneskôr do 6. februára 2005. 

V ďalšom období bude potrebné zabezpečiť tiež dôslednú implementáciu Smernice Rady o minimálnych štandardoch pre kvalifikáciu a status štátnych príslušníkov tretích krajín a osôb bez štátnej príslušnosti ako utečencov, alebo ako osôb, ktoré potrebujú medzinárodnú ochranu a Smernice o minimálnych štandardoch o konaní o udelenie a odňatie štatútu utečenca v členských štátoch, ktorých návrhy sú v súčasnej dobe v štádiu schvaľovania. Uvedené smernice by mali byť s konečnou platnosťou schválené v tomto roku, najneskôr však do 30.4.2004. 

	Návrh novely zákona o azyle je spracovaný na základe plánu legislatívnych úloh vlády Slovenskej republiky na rok 2003.  Novela najmä:

•	ustanovuje fyzický vek osoby,  od ktorej je policajný útvar oprávnený odňať žiadateľovi o udelenie azylu daktyloskopické odtlačky (14 rokov),
•	rozširuje okruh osôb, ktorým sa udelí azyl na účel zlúčenia rodiny,
•	určuje povinnosť ministerstva informovať žiadateľa o skutočnosti, že sa v jeho prípade posudzuje, ktorý štát je príslušný na preskúmanie jeho žiadosti o udelenie azylu (Dublinské nariadenie),
•	zefektívňuje doručovanie písomností žiadateľom o udelenie azylu,
•	zakotvuje zlučovanie rodiny aj v prípade osôb, ktorým sa na území Slovenskej republiky poskytlo dočasné útočisko,

Vytváranie potrebných legislatívnych, organizačných a materiálno-technických podmienok na realizáciu Dublinského nariadenia v podmienkach ministerstva vnútra bude vyžadovať zriadenie a sprevádzkovanie ďalších ubytovacích kapacít  pre žiadateľov o udelenie azylu na území Slovenskej republiky ako štátu tvoriaceho vonkajšiu hranicu Európskej únie. S uvedeným súvisí tiež potreba výrazného posilnenia administratívnych kapacít príslušných útvarov ministerstva vnútra a dobudovanie ich materiálno-technického zázemia. 

	Prijatie novely zákona o azyle s účinnosťou od 1.5.2004  je  posledným krokom v rámci implementácie acquis communautaire v oblasti azylu do právneho poriadku Slovenskej republiky ku dňu jej vstupu do Európskej únie. 

Okrem zákona o azyle bude Slovenská republika odo dňa vstupu do Európskej únie realizovať tiež  Nariadenie Rady Európskej únie č. 343/2003/ES z 18. februára 2003 ustanovujúce kritéria a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov, Nariadenie Komisie Európskych spoločenstiev č. 1560/2003 z 2. septembra 2003, ktorým sa ustanovujú podrobné pravidlá pre uplatňovanie Nariadenia Rady Európskej únie č. 343/2003 o ustanovení kritérií a mechanizmov, podľa ktorých sa určí zodpovednosť členského štátu za posúdenie žiadosti o azyl podanej štátnym príslušníkom tretej krajiny v jednom z členských štátov a ďalšie právne akty EÚ, ktoré sú záväzné vo všetkých častiach a sú priamo aplikovateľné.
           
Návrh zákona je v súlade s Ústavou Slovenskej republiky, ústavnými zákonmi a všeobecne záväznými právnymi predpismi, ako aj  medzinárodnými záväzkami Slovenskej republiky prijatými v oblasti azylu.

Vzhľadom na povahu návrhu zákona o azyle nie je potrebné jeho prerokovanie v Rade hospodárskej a sociálnej dohody SR a tento návrh zákona nebol zaradený ani do programu tohto orgánu. 
	
DOLOŽKA  ZLUČITEĽNOSTI
     právneho predpisu
 s právom Európskych spoločenstiev a právom Európskej únie

1.	Navrhovateľ právneho predpisu:

Vláda Slovenskej republiky

2.	Názov návrhu právneho predpisu:

Zákon, ktorým sa mení a dopĺňa zákon č. 480/2002 Z.z. o azyle a o zmene a doplnení niektorých zákonov a o doplnení zákona č. 29/1984 Zb. o sústave základných a stredných škôl (školský zákon) v znení neskorších predpisov.

 3. Záväzky Slovenskej republiky vo vzťahu k Európskym spoločenstvám a Európskej        únii:

a)  problematika návrhu zákona nepatrí medzi prioritné  oblasti  aproximácie  práva  uvedené  v  čl. 70 Európskej dohody o pridružení 

problematika návrhu zákona patrí medzi strednodobé priority aproximácie práva Národného programu pre prijatie acquis communautaire 

problematika návrhu zákona je prioritou podľa Partnerstva pre vstup, v ktorom SR prevzala na seba záväzok zdokonaliť azylovú legislatívu

problematika návrhu zákona nie je prioritou odporúčanou v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha) 

problematika návrhu zákona je prioritou aproximácie práva podľa screeningu, kapitola 24 – spolupráca v oblasti spravodlivosti a vnútorných vecí, časť  01 Azyl návrh zákona je úlohou zahrnutou do Plánu legislatívnych úloh vlády SR na rok 2003,
	
b) v negociačnej pozícii ku kapitole 24 - spolupráca v oblasti spravodlivosti a vnútorných vecí prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1. mája 2004.

4.    Problematika návrhu právneho predpisu:
	     
a)     je upravená v  práve Európskych spoločenstiev,

V primárnom práve Európskych spoločenstiev je problematika návrhu zákona upravená

- v Zmluve o založení Európskeho spoločenstva podpísanej dňa 25. marca 1957 v znení Amsterdamskej zmluvy podpísanej dňa 2. októbra 1997, ktorá nadobudla účinnosť dňom 1. mája 1999, v znení zmluvy z Nice účinnej od 24. júla 2002 zverejnenej v Ú.v. ES C 80 z 10. marca 2001,  ktorá v článkoch 61, 62, 63, 64, 65, 66 obsahuje ustanovenia o vízovej, azylovej, prisťahovaleckej a inej politike týkajúcej sa slobody pohybu osôb,  

 - v Protokole o poskytovaní azylu štátnym príslušníkom členských štátov Európskej únie zaradenom medzi IV. - Protokoly k Zmluve o Európskej únii a k Zmluve o založení Európskeho spoločenstva upravuje, že členské krajiny EÚ sa v súvislosti so záležitosťami azylu považujú navzájom za bezpečné krajiny pôvodu. Ďalej Protokol vymenúva prípady, v ktorých je možné riešiť žiadosť príslušníka členského štátu o azyl, 

V sekundárnom práve Európskych spoločenstiev je problematika návrhu zákona upravená
   
- v Nariadení Rady EÚ 343/2003/ES z 18. februára 2003 ustanovujúcom kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov, Ú.v. ES L 050 zo dňa 25. februára 2003, s. 0001-0010 (32003R0343). Nariadenie obsahuje hierarchiu kritérií na určenie členského štátu zodpovedného za posúdenie žiadosti o azyl.

-  v  Nariadení Komisie Európskych spoločenstiev č. 1560/2003 z 2 septembra 2003, ktorým sa ustanovujú podrobné pravidlá pre uplatňovanie Nariadenie Rady Európskej únie                     č. 343/2003 o ustanovení kritérií a mechanizmov, podľa ktorých sa určí zodpovednosť členského štátu za posúdenie žiadosti o azyl podanej štátnym príslušníkom tretej krajiny v jednom z členských štátov, Ú.v. ES L 222 zo dňa 3. septembra 2003, s. 0003-0023 (32003R1560). Nariadenie podrobne ustanovuje postup pri  určovaní zodpovednosti členského štátu za posúdenie žiadosti o azyl

-  v Nariadení Rady Európskej únie č. 2725/2000/ES z 11. decembra 2000 týkajúce sa zriadenia systému „Eurodac“ na porovnávanie odtlačkov prstov na účinné uplatňovanie Dublinského dohovoru, Ú.v. ES L 316 zo dňa 11. decembra 2000, s. 0001-0010 (32000R2725). Nariadenie upravuje zber, prenos a porovnávanie otlačkov prstov  v systéme Eurodac, činnosť centrálnej jednotky zodpovednej za prácu s centrálnou databázou odtlačkov.

- v Nariadení Rady Európskej únie č. 407/2002/ES z 28. februára 2002 ustanovujúce určité pravidlá na vykonávanie nariadenia Rady Európskej únie č. 2725/2000/ES z 11. decembra 2000 týkajúce sa zriadenia systému „Eurodac“ na porovnávanie odtlačkov prstov na účinné uplatňovanie Dublinského dohovoru, Ú.v. ES L 62 zo dňa 5. marca 2002, s. 0001-0005 (32002R0407), sa upravuje vykonávanie porovnávania a prenosu odtlačkov prstov v systéme Eurodac. Obsahuje formulár odtlačkov prstov.
 
- v Smernici Rady EÚ 2001/55/ES z 20. júla 2001 o minimálnych štandardoch pre poskytovanie dočasnej ochrany v prípade masového prílevu vysídlených osôb a o opatreniach podporujúcich vyvážené zdieľanie bremena jednotlivými členskými štátmi pri prijímaní takýchto osôb a dôsledkoch z toho vyplývajúcich, Ú.v. ES L 212 zo dňa 7. augusta 2001, s. 0012-0023 (32001L0055) sa  ustanovujú minimálne štandardy na poskytnutie dočasnej ochrany v prípade masového prílevu vysídlených osôb. 

c)  je upravená v  práve Európskej únie

V primárnom práve Európskej únie je problematika návrhu zákona upravená

- v Zmluve o Európskej únii podpísanej dňa 7. februára 1992, v znení Amsterdamskej zmluvy podpísanej dňa 2. októbra 1997, ktorá nadobudla účinnosť dňom 1. mája 1999 a v znení zmluvy z Nice, účinnej od 24. júla 2002 zverejnenej v Ú.v. ES C 80 z 10. marca 2001, ktorá v článkoch 2, 6, 11, 29, 30 obsahuje ustanovenia o snahe rozvíjať Úniu ako priestor, ktorý zaručuje voľný pohyb jednotlivcov, spolu s opatreniami týkajúcimi sa azylu, prisťahovalectva, 

- v Charte základných práv Európskej únie, Ú.v. ES C 364 zo dňa 18. decembra  2000, s. 0001-0022 (32000Y1218(01)). Články 8, 18, 19 upravujú právo na azyl. Obsahujú i  zásadu, že nikto nesmie byť vysťahovaný, vyhostený ani vydaný do štátu, v ktorom existuje vážne riziko, že bude vystavený trestu smrti, mučeniu alebo inému neľudskému alebo ponižujúcemu zaobchádzaniu alebo trestu. 

V sekundárnom práve Európskej únie problematika návrhu zákona nie je upravená.
   
Preklad uvedených právnych aktov sa nachádza v Centrálnej prekladateľskej jednotke sekcie Inštitútu pre aproximáciu práva Úradu vlády Slovenskej republiky a prešiel jej revíziou. 

5.   Stupeň zlučiteľnosti návrhu právneho predpisu s právom Európskych spoločenstiev a právom Európskej únie:  a) úplný. 

6.	Gestor (spolupracujúce rezorty):   Z uznesenia vlády SR č. 780 z 10. júla 2002, ktorým bolo schválené gestorstvo smerníc, vyplýva Ministerstvu vnútra SR úloha zabezpečiť transpozíciu smernice  Rady 2001/55/EC z 20. júla 2001 o minimálnych štandardoch na poskytovanie dočasnej ochrany v prípade masového prílevu vysídlených osôb a o opatreniach podporujúcich vyvážené zdieľanie bremena jednotlivými členskými štátmi pri prijímaní takýchto osôb a dôsledkoch z toho vyplývajúcich.

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:   Prípravy návrhu zákona, ktorým sa mení a dopĺňa zákon č. 480/2002 Z.z. o azyle a o zmene a doplnení niektorých zákonov sa zúčastnili experti holandskej Imigračnej a naturalizačnej služby (IND) v Haagu. Ich pripomienky k návrhu novely zákona boli zohľadnené. 

Osobitná časť

K bodu 1
	Odkazuje sa na právne záväzné akty Európskej únie, ktoré upravujú uplatňovanie kritérií a mechanizmov na určenie členského štátu Európskej únie zodpovedného za posúdenie žiadosti o udelenie azylu podanej štátnym občanom tretej krajiny v jednom z členských štátov Európskej únie. 
	
K bodu 2
	Ustanovuje sa lehota, v ktorej sa majú cudzinci, ktorí požiadali o udelenie azylu počas hospitalizácie, pobytu v zariadení pre zaistenie cudzincov, pobytu v ústave na výkon väzby alebo v ústave na výkon trestu odňatia slobody, dostaviť od ich prepustenia z uvedených zariadení do záchytného tábora.  	

K bodu 3
	Navrhuje sa zefektívnenie doručovania písomností žiadateľom o udelenie azylu. 	

K bodu 4
Rozširuje sa okruh osôb, ktorým sa poskytuje azyl na účel zlúčenia rodiny. Pôjde o slobodné deti manžela/manželky azylanta mladšie ako 18 rokov ich veku. Uvedený návrh korešponduje aj s čl. 8 Európskeho dohovoru o ochrane ľudských práv a základných slobôd (Rím, 1950). 

K bodu 5
	Uvedené sa navrhuje vzhľadom na znenie bodu 1, nakoľko od 1.9.2003 Dublinské nariadenie – Nariadenie Rady EÚ č. 343/2003/ES z 18. februára 2003 ustanovujúce kritéria a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov nahradilo Dublinský dohovor (Dublinský dohovor sa bude aplikovať len medzi členskými štátmi a Dánskom, kým nebude uzavretá dohoda umožňujúca aj účasť Dánska na Dublinskom nariadení).

K bodu 6
	Zavádza sa povinnosť ministerstva informovať žiadateľa o aplikácii Dublinského nariadenia, o jeho účinkoch a procesných lehotách. 
K bodu 7 
	Navrhuje sa skrátiť lehota po uplynutí ktorej sa v prípade, že sa žiadateľ bez povolenia zdržiava mimo azylového zariadenia, konanie o udelenie azylu zastaví.
 
K bodu 8
	Ide o legislatívno-technickú úpravu vzhľadom na doplnenie § 19 ods. 1 o nové písmeno h).

K bodu 9
	Dopĺňa sa ďalší dôvod na zastavenie konania o udelenie azylu. Pôjde o prípady, keď sa do azylovej procedúry (konania o udelenie azylu) falšovaním údajov o svojej totožnosti dostali aj štátni príslušníci Slovenskej republiky.

K bodu 10
	Nanovo sa vymedzuje, komu sa doručuje rozhodnutie v konaní o azyle a určuje sa,  komu sa rozhodnutie vydané v konaní o azyle len oznamuje. 

K bodu 11
Navrhuje sa vylúčiť odkladný účinok podania opravného prostriedku proti rozhodnutiu, ktorým bola žiadosť zamietnutá ako zjavne neopodstatnená podľa § 12 ods. 2 (opakované žiadosti).

K bodu 12
	Zavádza sa možnosť ministerstva umiestňovať žiadateľov o udelenie azylu na prechodný čas tiež v integračnom stredisku.
	Zakotvuje sa priamo v zákone, že sa žiadateľom poskytujú počas pobytu v azylových zariadeniach alebo v integračnom stredisku tiež základné hygienické potreby a iné veci, ktoré nevyhnutne potrebujú na prežitie. Ide napríklad o potrebné ošatenie, výbavu pre novorodenca,  deti do troch rokov,  a pod.
Nahrádza sa pojem základná zdravotnícka starostlivosť pojmom neodkladná  starostlivosť. Za takúto starostlivosť sa bude považovať poskytnutie zdravotnej starostlivosti, ktorá neznesie odklad. Za prípady hodné osobitného zreteľa, v ktorých  ministerstvo za žiadateľa uhradí výdavky za poskytnutie zdravotnej starostlivosti nad rozsah uvedený v odseku 5, sa považuje napríklad liečba vo verejnom záujme (TBC a pod.)., poskytovanie psychologickej a rehabilitačnej starostlivosti v prípadoch  mučených, týraných, sexuálne a inak zneužívaných maloletých osôb, a pod. 
	Ustanovuje sa vek, v ktorom je žiadateľ povinný podrobiť sa odňatiu daktyloskopických odtlačkov. Uvedené je potrebné v súvislosti s budúcou realizáciou systému EURODAC, ktorý bol zriadený na účinné aplikovanie Dublinského nariadenia. 	
	Zavádza sa povinnosť žiadateľa podrobiť sa tiež úkonom, ktoré sú nevyhnutné na zistenie jeho finančných a majetkových pomerov. 
	Upravuje sa možnosť ministerstva žiadať od žiadateľa čiastočnú úhradu výdavkov spojených s jeho pobytom v azylových zariadeniach a integračnom stredisku a výdavkov za poskytnutú zdravotnú starostlivosť

K bodu 13
	Ide o legislatívnotechnickú úpravu.

K bodu 14
	Zavádza sa možnosť ministerstva umiestňovať azylantov na prechodný čas  v pobytovom tábore.

K bodu 15
	Rozširujú  sa dôvody, na základe ktorých sa poskytuje dočasné útočisko. 	Ide o prípad endemického (lokálneho, miestneho) násilia.

K bodu 16
	Jednoznačne sa upravuje, že vláda vyhlási poskytovanie dočasného útočiska len v súlade z Rozhodnutím Rady Európskej únie.
 
K bodu 17
	Ustanovuje sa povinnosť cudzinca žiadajúceho o poskytnutie dočasného útočiska oznámiť údaje v rozsahu podľa prílohy č. 3, určuje sa účel na ktorý sa tieto údaje poskytujú  a zároveň sa ustanovuje nový dôvod, kedy nie je potrebné vykonať s takýmto cudzincom pohovor podľa § 31 ods. 2.
	Nanovo sa vymedzuje dôvod vykonania pohovoru s cudzincom žiadajúcim o poskytnutie dočasného útočiska.
 
K bodu 18
	Ustanovuje sa možnosť predĺžiť lehotu na rozhodovanie o žiadosti o poskytnutie dočasného útočiska.

K bodu 19
	Navrhuje sa povinnosť ministerstva poskytnúť policajnému útvaru údaje potrebné na vydanie dokladu o povolení na tolerovaný pobyt na území Slovenskej republiky.

K bodu 20
	Zakotvuje sa  zlučovanie rodiny aj na prípady poskytovania dočasného útočiska. 
	
K bodu 21
	V prípade presídlenia odídenca do iného štátu, ktorý mu poskytne dočasné útočisko, sa cudzincovi vydá preukaz, ktorého vzor je uvedený v prílohe č. 4. Vzor predmetného preukazu je prevzatý zo Smernice Rady  EÚ 2001/55/ES z 20. júla 2001. 

K bodu 22 
	Ide o technickú úpravu textu , a to v súvislosti s upraveným znením § 22 a § 23.

K bodu 23
	Uvedená povinnosť ministerstva sa ustanovuje na základe čl. 9 Smernice Rady 2001/55/ES.
	
K bodu 24
Navrhuje sa ustanoviť možnosť prístupu do záchytného tábora s povolením ministerstva aj pre iné osoby ako je zástupca úradu vysokého komisára, advokát alebo iný zástupca žiadateľa na základe plnomocenstva alebo opatrovník. Ministerstvo bude upozorňovať na vykonávanie karantény v tomto tábore.

K bodu 25
	Umožňuje sa upraviť režim pohybu cudzích osôb v azylových zariadeniach aj bez sprievodu zamestnanca ministerstva.	

K bodu 26
	Navrhuje sa vypustiť uvedené ustanovenie vzhľadom na skutočnosť, že predmetnú problematiku riešia osobitné predpisy (napríklad zákon o zdravotnej starostlivosti, liečebný poriadok, atď.).

K bodu 27
	Okrem evidencie osobných údajov sa explicitne uvádza, že sa vedie aj evidencia pobytu žiadateľov o azyl, azylantov,  cudzincov žiadajúcich o poskytnutie dočasného útočiska a odídencov. 

K bodu 28
	Rozširuje sa rozsah osobných údajov o cudzincovi, ktorý požiadal o poskytnutie dočasného útočiska a odídencovi, ktoré je ministerstvo oprávnené viesť v informačných systémoch. 

K bodu 29
	Rozširuje sa ochrana osobných údajov aj na azylanta, cudzinca žiadajúceho o poskytnutie dočasného útočiska a odídenca. 

K bodu 30
	Navrhuje sa vylúčiť odkladný účinok rozkladu proti rozhodnutiu ministerstva o odňatí vreckového.

K bodu 31
	Týmto ustanovením sa informuje o zabezpečení implementácie právneho aktu Európskych spoločenstiev. 

K bodu 32
	Obsahuje texty príloh č. 3 až 5.

K čl. II 
Navrhuje sa doplnenie právneho predpisu, a to vzhľadom na transpozíciu čl. 2 písm. c) a čl. 14 ods. 1 smernica Rady 2001/55/ES.  

K čl. III
Navrhuje sa, aby zákon o azyle nadobudol účinnosť dňom nadobudnutia platnosti zmluvy  o pristúpení Slovenskej republiky k Európskym spoločenstvám.